Լաուրա Կովեշի

Լաուրա Կոդրուտա Կովեշի  (()  ի ծնե՝ Լաուրա Կոդրուտա Լասկու (), մայիսի 15, 1973, Սֆինտու-Գեորգե, Ռումինիա),  ռումինացի պետական գործիչ, Ռումինիայի ազգային հակակոռուպցիոն տնօրինության գլխավոր դատախազ,  2006 թ.-ից մինչև 2012 թվականը եղել է Ռումինիայի գլխավոր դատախազը։

Կենսագրություն 
Լաուրան ծնվել է 1973 թվականին։ Հայրը՝ Յոհան Լասկուն եղել է դատախազ։ Լաուրան մանկության և պատանեկության տարիներին խաղացել է բասկետբոլ, 1989  թվականին բասկետբոլի Ռումինիայի ազգային հավաքականի կազմում դարձել է մինչև 16 տարեկանների փոխչեմպիոնուհի։

1991-1995 թվականներին սովորել է   «Բաբեշ-Բոյայի» համալսարանի իրավաբանական ֆակուլտետում։ 1995 թվականի սեպտեմբերի 15-ից մինչև 1999 թվականի մայիսի 1-ը աշխատել է Սիբիու շրջանի դատախազությունում։ 1996-1997 թվականներին սովորել է նույն քաղաքի  «Լուչիան Բլագայի» համալսարանի իրավաբանական ֆակուլտետում։ 2000 թվականի նոյեմբերի 1-ից  մինչև 2002 թվականի նոյեմբերի 1-ը եղել է Սիբիու շրջանի դատախազության կոռուպցիայի և կազմակերպված հանցավորության դեմ պայքարի կազմակերպության գլխավոր դատախազը։ 2002- 2004 թվականներին եղել է նույն Սիբիու շրջանի դատարանի կազմակերպված հանցագործությունների և թմրանյութերի  դեմ պայքարի  գլխավոր դատախազը։ 2004 թվականի սեպտեմբերի 1-ից  մինչև նույն թվականի դեկտեմբերի 1-ը եղել է Սիբիուի քրեական հետախուզության վարչության գլխավոր դատախազը, իսկ մինչև 2006 թվականը՝ տարածքային կառավարման դատախազը։ 2006 թվականի հունվարից մինչև հոկտեմբեր եղել է Սիբիու շրջանի դատախազության ահաբեկչության և կազմակերպված հանցավորության գրասենյակի  դատախազ։  2006 -2012 թվականներին եղել է Վճռաբեկ դատարանի գլխավոր դատախազ։ Ստանձնելով այդ պաշտոնը Լաուրա Կովեշին դառնում է Ռումինիայի պատմության մեջ առաջին կին և երիտասարդ գլխավոր դատախազը։ 2012 թվականին ստացել է իրավագիտության դոկտորի կոչում։ 2016 թվականի փետրվարից Ռումինիայի արդարադատության նախարարության գլխավոր դատախազն է։ Բազմաթիվ հոդվածների և գրքերի հեղինակ է։

Իր աշխատանքային գործունեության ընթացքում Լաուրա Կովեշին բազմաթիվ քրեական գործեր է հարուցել ռումինացի բարձրաստիճան պաշտոնյաների դեմ։

Ընտանիք
2002 թվականին Լաուրան ամուսնացել է հունգարացի Էդուարդ Կովեշիի հետ։ 2007 թվականին նրանք ամուսնալուծվել են։  Ամուսնալուծությունից հետո Լաուրան որոշել է կրել նախկին ամուսնու ազգանունը։

Ծանոթագրություններ 

Իրավաբանական գիտությունների դոկտորներ
Կին իրավագետներ
Ռումինացի պետական գործիչներ